Koldo García Izagirre

Koldo Garcia Izagirre (Barakaldo, 1970) euskal politikari ohia da. PSOE alderdiko eta UGT sindikatuko kidea izan zen; eta atezain, zinpeko guardia, bizkartzain, txofer, zinegotzi zein aholkulari politiko gisa lan egin izan zuen, ustelkeria kasu batengatik atxilotu zuten arte. Zenbait gertakari ezberdinetan zenbait herritar jipoitzeagatik aurrekari penalak izan arren, PSOEk Uharteko (Nafarroa Garaia) zinegotzi bezala jarri zuen 2011n; horrekin hasi zuen nolabait bere ibilbide politikoa eta, geroago, askotariko lanak egin zizkien Jose Luis Ábalos, Santos Cerdán eta Pedro Sánchez agintari sozialista nabarmenei. 2024ko otsailaren 21ean Guardia Zibilak atxilotu zuen, COVID-19 pandemia betean musukoen erosketetan legez kanpoko komisioak poltsikoratu zituelakoan. Koldo aferatik tiraka eginiko ikerketek Ábalos eta Cerdán PSOEko antolakuntza idazkari izandakoen hondoratzeak ekarri zituzten.

 Aurrekari bortitzak 

 1991n, Gongorako zabortegia egiteko lanak zaintzen lan egin zuen Garcia Izagirrek. Garai hartan mobilizazio ugari egin zituzten herritarrek, zabortegi hori egitearen kontra. Testuinguru hartan, baina mobilizaziorik ez zegoen maiatzaren 17 batez, Garcia Izagirrek eta bertze hiru guardiek jipoia eman zioten herritar bati, lanek errepidea moztuta zutelako kexatzeagatik. Zenbait saihets eta esku bateko hezurrak apurtu zizkioten. Biktimak deklaratu zuen jipoia eman zioten lau guardien artean Garcia Izagirre izan zela bortitzena. 1995. urtean, Garcia Izagirreri 626.000 pezetako kalte-ordaina eta bi urte eta lau hilabeteko kartzela zigorra ezarri zizkioten, baina ez zuen espetxea zapaldu, urtebete geroago José María Aznarren gobernuak indultua eman baitzion.
 1995ean bertze kasu batengatik ere zigortu zuten Garcia Izagirre, Iruñeko Rosalex klubeko atezaina zela herritar bat jo baitzuen.
 2011n 900 euroko isuna ezarri zioten aurreko urteko Iruñeko sanferminetan Independentzia lelodun kamiseta bat zeraman adingabe bat jotzeagatik.
Ibilbide politikoa
Garcia Izagirre politikaria baino alderdi politiko jakin bateko (PSOE) ekintza gizona izan zen, eta askotariko lanak egin zituen:
Nicolas Redondo UGTko buruaren bizkartzaina izan zen noiz edo noiz.
Uharteko (Iruñerria) PSNren zinegotzia izan zen 2011-2015 legealdian. Santos Cerdánek Senatuko ikerketa batzordean azaldu zuenez, Garcia Izagirre "2010eko bukaeran edo 2011n" sartu zen PSNn. Garcia Izagirrek berak proposatu zion Cerdáni Uharteko talde sozialista sortzea, eta honi ongi iruditu zitzaion.
2015ean, Nafarroako alderdi sozialistaren ospakizun batean, Pedro Sánchezek Garcia Izagirre ezagutu zuen, eta gero Facebookeko argitalpen batean bere izaera goraipatu zuen.
2017an, PSOEren primarioen kanpainan  Sánchez hautagaiak Cerdáni eman zion hautagaitza aurkezteko beharrezkoak ziren abalak lortzeko lana. Era berean, Cerdánek Garcia Izagirreri eman zion abal horiek bi gauetan zaintzeko lana.
Sánchez PSOEko idazkari nagusi bilakatu zelarik, Garcia Izagirre José Luis Ábalos antolakuntza idazkariaren txofer gisa jarri zuten.
2018an, Ábalos Espainiako Garraio ministro izendatu zutelarik, Garcia Izagirre ministerio horretako aholkulari politiko gisa jarri zuten.
2019ko azaroan, Ábalosek Renfe Mercancias SA enpresako kontseilari izendatu zuen Garcia Izagirre, nahiz eta ez zuen sektore horretan batere esperientziarik. Oposizioko alderdiek izendapen hori kritikatu zuten, eta Ábalosen ordezkoak berehala kargugabetu zuen
2024ko azaroan Guardia Zibilak Garcia Izagirre atxilotu zuelarik, PSOEk ez zuen haren kontrako neurririk hartu, haien datu basean ez baitzen afiliatu gisa azaltzen. Santos Cerdán antolakuntza idazkariak deklaratu zuen ez zekiela zergatik ez zen afiliatua.

 Erreferentziak 

 Kanpo estekak 

Kategoria:Barakaldarrak
Kategoria:Uhartearrak
Kategoria:Nafarroa Garaiko politikariak
Kategoria:Aizkolariak
Kategoria:PSNko politikariak